Virallinen lehti nro C 142 , 21/05/1999 s. 0017



KIRJALLINEN KYSYMYS E-2454/98 esittäjä(t): Roberta Angelilli (NI) komissiolle (30. heinäkuuta 1998) Aihe: Lukkosepän ammatin tunnustaminen Italiassa ja joissakin muissa jäsenvaltioissa on olemassa ammattiryhmiä, joita ei ole tunnustettu ja joiden työtä ei ole asianmukaisesti säännelty. Lehtitietojen mukaan Italiassa keskustellaan tällä hetkellä olemassa olevien ammattirekisterien poistamisesta, mutta niiden tilalle ei kuitenkaan ole ehdotettu vaihtoehtoista sääntelyä. Yleisen edun vuoksi on siten välttämätöntä selvittää tämän alan tilanne ja se, keitä ovat ne henkilöt, joiden on noudatettava eurooppalaisia, aktiivista ja passiivista turvallisuutta koskevia teknologisia normeja sekä jo voimassaolevia kansallisia lakeja. Tällaisia ovat muun muassa lait 646/90, 626/90, 242/96 ja 675/96, joita ammatinharjoittajat omasta tahdostaan noudattavat, vaikka he eivät juridisesti olekaan vastuussa työstään. Heidän joukossaan on lukkoseppiä, jotka jo pitkään ovat pyrkineet takaamaan ammattitaitonsa italialaisen järjestönsä (ERSI) sekä Euroopan lukkoseppäliiton kautta. Jos tällä alalla otettaisiin käyttöön todistus ammattitaidosta, se merkitsisi lukkoseppien työn laadun takaamista kaikille potentiaalisille asiakkaille. 1. Onko ammattien tunnustamisesta jäsenvaltioissa olemassa direktiivejä? 2. Toimiiko Italia näiden direktiivien mukaisesti, tai onko se aikeissa tehdä niin? 3. Koskevatko nämä direktiivit lukkoseppiä? 4. Mikä on komission yleinen kanta tähän asiaan? Komission jäsenen Mario Montinkomission puolesta antama vastaus (2. lokakuuta 1998) Jäsenvaltiot ovat toimivaltaisia sääntelemään lukkosepän ammattia lukkosepän ammatin harjoittamiseen pääsyn osalta. Siten kunkin jäsenvaltion toimivaltaan kuuluu määritellä ammattiin kouluttautuminen, edellytykset ammattiin pääsyyn sekä ammatilliset säännöt. Jotta helpotettaisiin niiden ammatinharjoittajien vapaata liikkuvuutta, jotka eivät täytä vastaanottavassa jäsenvaltiossa vahvistettuja pätevyysvaatimuksia, yhteisön oikeudessa on asetettu vastaanottavalle jäsenvaltiolle siirtotyöläisiä koskevia tiettyjä velvollisuuksia. Käsiteollisuudesta ja teollisuudesta annettu direktiivi 64/427/ETY(1) (ISIC-pääryhmät 23-40) kattaa ammatillisen tunnustamisen osalta lukkosepän itsenäisen ammatinharjoittamisen. Direktiivi sisältää toimenpiteitä, joiden tarkoituksena on helpottaa sijoittautumisoikeuden toteutumista ja vapautta tarjota palveluita. Kyseisen direktiivin 3 artiklassa vahvistetaan vaatimus vähintään kolmen vuoden asianmukaisesta ammattikokemuksesta, joka on hankittu tosiasiallisesti ja laillisesti muussa kuin vastaanottavassa jäsenvaltiossa. Tämän myötä kukin yhteisön kansalainen voi sijoittautua ilman, että hänen voidaan vaatia täyttävän vastaanottavan jäsenvaltion sääntelyn asettamat edellytykset. Jos siirtotyöläinen ei kuitenkaan täytä direktiivissä asetettuja edellytyksiä vastaanottavan jäsenvaltion on tunnustettava EY:n perustamissopimuksen määräysten ja Euroopan yhteisöjen tuomioistuimen oikeuskäytännön mukaisesti asianomaisen ammatillinen kokemus ja muut pätevyydet. Komission tietojen mukaan Italia on asianmukaisesti saattanut kyseisen direktiivin osaksi kansallista lainsäädäntöään. Komissio on kuitenkin valmis tarkastelemaan parlamentin jäsenen mahdollisesti esittämiä täydentäviä tietoja, jotka osoittaisivat Italian toiminnan olevan ristiriidassa yhteisön oikeuden kanssa. (1) EYVL 117, 23.7.1964.